Tsitsikamma teen miljoene opgeknap | News24
Tsitsikamma teen miljoene opgeknap
Die 100 jaar-oue Groot Boom in die Tsitsikamma-gebied van die Tuinroete Nasionale Park. ’n Nuwe ontwerp vir die hek wat lei na die plankepad by die boom, is goedgekeur. Foto: sanparke
’n Projek om een van die gewildste bestemmings in die Tuinroete Nasionale Park teen miljoene Rand op te knap, gaan uitgebrei word.
Die Tsitsikamma-gebied van die park het vroeër ’n inspuiting van R17 miljoen gekry danksy die Regering se uitgebreide openbare-infrastruktuurprogram. Die werk sal oor die volgende twee jaar afgehandel word.
“Die projek is nou uitgebrei om werk by die geskiedkundige 100 jaar oue Tsitsikamma Groot Boom in te sluit,” sê Nandi Mgwadlamba, woordvoerder van Sanparke. “ ’n Nuwe ontwerp vir die hek wat lei na die plankpaadjie by die boom is solank goedgekeur.”
Die projek maak verder voorsiening vir opknappings en verbeterings aan 17 blyplekke, die ontvangs, nuwe plaveisel en verbeterings aan die pad na die Otter-wandelpad en ’n nuwe toegangshek by Stormsriviermond.
“Nuwe administratiewe kantore behoort teen Desember voltooi te wees,”voeg Mgwadlamba by.
Volgens haar is die Tsitsikamma Groot Boom een van die gewildste bestemmings in die park. “Agter die 100 jaar-oue Outeniekwa-geelhoutboom is ’n 500 jaar oue geelhoutboom en aan die oorkant ’n 800 jaar-oue geelhoutboom wat vyf jaar gelede omgeval het,” sê sy.
Lesely Anne Meyer, bestuurder van die Tsitsikamma-gebied van die Tuinroete Nasionale Park, sê die projek skep ook werksgeleenthede. “Ons is opgewonde omdat 35% van die geld wat van die Regering se uitgebreide openbare-infrastruktuurprogram bekom is, vir salarisse aangewend mag word. Dit beteken dat ons kontrakteurs aanstel om van die werk in die park te doen.”
Die Tsitsikamma-gebied van die park en sy mariene bewaringsgebied het verlede jaar sy 50ste bestaansjaar gevier.
Dit is die begin van die bekende Otter-wandelpad. Daar is ook ’n verskeidenheid visspesies in die Tsitsikamma- marine bewaringsgebied.
Instandhoudingswerk aan die hangbrug by die Stormsriviermond-ruskamp is vroeër vanjaar afgehandel. Die brug is in 1969 gebou en sowat 77 m lank.
Nog twee brûe wat aan die hoofbrug verbind is, is in 2006 gebou. Instandhoudingswerk aan die brug word elke vyf jaar gedoen